**СЪСТОЯНИЕТО НА ЯЗОВИРИТЕ СТОПАНИСВАНИ ОТ „НАПОИТЕЛНИ СИСТЕМИ“ ЕАД И ПРОТИЧАНЕТО НА ПОЛИВЕН СЕЗОН 2024**

**УВАЖАЕМА ГОСПОЖО ПРЕДСЕДАТЕЛ,**

**ГОСПОЖИ И ГОСПОДА НАРОДНИ ПРЕДСТАВИТЕЛИ,**

По данните на Националния институт по метеорология и хидрология за 2024 г., през първите два месеца от годината са регистрирани относително по-високи температури от нормата за този период на годината, а месечните валежи са около и под нормата. Докато през м. януари речният отток е бил с **20%** по-малък от м. януари 2023 г., то през м. февруари 2024 г. оттокът намалява и е с **34%** по-малък спрямо м. февруари 2023 г. В следствие на комплекс от фактори, включително изброените, постъпилият приток към някои от комплексните и значими язовири е понижен до характерния за условията **на много суха година**, както и предходните две. Съответно, при настоящите климатични условия, на места язовирите, предназначени за напояване са с по-малки разполагаеми обеми от обичайното за този период на годината. Тук следва да се има предвид, че въпреки намалените им обеми, язовирите не би могло да бъдат определени като „пресъхващи“. Голяма част от тях са проектирани и изградени като многогодишни изравнители, което означава, че е предвидено да съхраняват воден ресурс, който да гарантира водообезпечаване за определен брой години.

От поддържания и експлоатиран от „Напоителни системи“ ЕАД хидромелиоративен фонд, **общо язовирите, собственост и стопанисвани от „Напоителни системи“ ЕАД са 181**, като от Министерството на земеделието и храните са предоставени за ползване, включително стопанисването, поддръжка, експлоатация, опазване и мониторинг **19 комплексни и значими язовири - публична държавна собственост.** Най-голям дял на подаване на водни маси за напояване (над 80%) към съответните поливни площи се осъществява именно от тези 19 комплексни и значими язовири. Състоянието на така цитираните язовири се следи ежедневно, като се проследяват котите на водните нива, входящи водни количества и разходни такива по цели. Към момента язовирите изпълняват предназначението си, а именно разполагат с необходимия воден ресурс за обезпечаване нуждите на напояването. **Общият наличен обем в тях към 03.09.2024 г. възлиза средно на 43,5% от общия им обем.** През последните няколко години средният обем на запълване е бил по-голям с около **10%**. Сходни са били разполагаемите обеми през 2020 г.

Към 03.09.2020 г. общият наличен обем възлиза средно на **43,9%**. Въпреки намалелите обеми в язовирите през 2020 г. поливният сезон е приключен успешно.

За текущата година са отчетени по-ниски обеми в язовирите „Домлян“, „Тополница“ и „Пясъчник“, поради намалелия приток от реките в района.

В началото на сезона **язовир „Пясъчник“** и използваните от него води за нуждите на напояването са в размер на постъпилия приток от река Калаващица, който е недостатъчен. През текущия Поливен сезон 2024 от „Напоителни системи“ са взети мерки за компенсиране на необходимите водни маси от алтернативни водоизточници - язовир „Батак“ и язовир „Белмекен“. Стартирано е и възлагане на техническо задание за изготвяне на проектиране за възстановяване на помпена станция „Пясъчник“, чрез която да може да се захранва язовира с необходимия воден ресурс за обезпечаване на напояването през подобни много сухи години.

По отношение на **язовир „Домлян“**, водообезпечаването е компенсирано с прехвърляне на води от река Стряма по Главен напоителен канал „Лесичево – Стряма“.

Към края на м. август 31.08.2024 г. **язовир „Жребчево“** е запълнен на **29,1%** от общия му обем, което е с **9%** по-малко от предвиденото за м. август по Годишен график за 2024 г., в условията на много суха година. „Напоителни системи“ е взело мерки и преди Поливен сезон 2024 е извършена реабилитация на канал М1 с цел потенциална икономия на вода и увеличаване на поливните площи в района. Доставките на водни маси към водоползвателите към момента се изпълняват без проблеми.

От **язовир „Тополница“** се разходват заявените водни маси одобрени от Министерството на околната среда и водите. Към края на м. август 2024 г. е запълнен на **22,4 %** от общия му обем, като от него са източени **с 4,4 %** по-малко водни маси от планираното и одобрено количество от Министерството на околната среда и водите в Годишния график за 2024 г.

От **язовир „Тича“** се доставя вода за питейно-битово водоснабдяване и напояване. В началото на Поливен сезон 2024 обемът на язовира е бил с **18 млн. м3** повече в сравнение с Поливен сезон 2023. Предвид, че около **18 млн. м3** е необходимото водно количество за целия напоителен сезон, и предвид, че се намираме в края на Поливен сезон 2024, не очакваме да има нарушаване на водоподаването, нито за питейно-битово водоснабдяване, нито за напояване, каквито са двата основни приоритета съгласно Закона за водите. Каналът, чрез който се напоява от язовир „Тича“ вече е рехабилитиран и е отчетена потенциална икономия на вода, като с използваното досега количество се напояват **над 6 000 дка** повече.

**Язовир „Ястребино“** към момента разполага с много повече обем в сравнение с 2019 и 2020 години, когато не е имало проблем нито с питейното водоснабдяване, нито с напояването. Към момента напоителният сезон протича нормално по съгласуван със земеделските производители график за доставка на вода за напояване.

**Относно питейно-битовото водоснабдяване на гр. Плевен**

Водоснабдяването за питейно-битови нужди от ВиК - Плевен основно се извършва от група „Черни Осъм“, но поради ниското ниво в реката и трайното засушаване, постъпващите водни количества са недостатъчни за обезпечаване на града.

Поради това „Напоителни системи“ - клон Среден Дунав е в помощ на ВиК - Плевен, като осигурява водни количества за изкуствено подхранване на ровове на шахтови кладенци на водоснабдителни групи „Долна Митрополия“ от язовир „Долни Дъбник“ и „Крушовица“ от язовир „Горни Дъбник“.

Тези шахтови кладенци не могат да покрият нуждите на целия гр. Плевен, но това са единствените изградени хидравлични връзки за резервно водоподаване.

Към момента **язовирите „Горни Дъбник“ и „Долни Дъбник“** разполагат с достатъчен воден ресурс за осигуряване на резервно водоподаване за питейно-битовото водоснабдяване. Язовир „Горни Дъбник“ е с наличен обем от **27%**, язовир „Долни Дъбник“ разполага с **42,8%** от общия си обем.

Видно от изложеното дружеството прилага максимално адекватни и успешни подходи, при справянето с така настъпилата маловодна година.

**Стопанисваните от „Напоителни системи“ язовири, които доставят условно чиста вода към ВиК оператори са**:

* язовир „Дяково“ (общ. Дупница);
* язовир „Ястребино“ (общ. Антоново);
* язовир „Тича“ (общ. Виница, обл. Шумен);
* язовир „Панчарево“ (Столична община);
* язовир „Бебреш“ (общ. Ботевград);
* язовир „Долни Дъбник“ (обл. Плевен).

Дружеството регулярно изпълнява утвърдените заявки за доставка на „условно чиста вода“, съгласно допустимите количества по Разрешителни за водовземане и съгласно графика на Министерството на околната среда и водите.

Преди началото на Поливен сезон 2024 „Напоителни системи“ проведе срещи със земеделските производители, които са информирани, че 2024 г. е определена за трета поредна „много суха година“ и разполагаемият воден ресурс е ограничен. Аналогични ситуации са възниквали и в предходни години. В момента дружеството извършва доставка на вода за напояване по предварително съгласувани графици между „Напоителни системи“ и земеделските производители, спазвайки месечните графици на Министерството на околната среда и водите.

**Дружеството е предприело следните мерки за намаляване разхода на вода за напояване**

В края на м. ноември 2023 г. между Министерството на земеделието и храните, Държавен фонд „Земеделие“ и „Напоителни системи“ ЕАД са подписани 24 договора за предоставяне на безвъзмездна финансова помощ за рехабилитация на хидромелиоративни съоръжения по *подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“* от Програма за развитие на селските райони 2014 - 2020 г.

Подписаните договори са за финансиране рехабилитацията на 24 обекта, представляващи хидромелиоративни съоръжения, находящи се на територията на цялата страна.

Възстановяват се участъци от главните напоителни канали, дюкери, помпени станции, на които не са извършвани основни ремонти повече от 60 години. Предвид ограничения бюджет на подмярка 4.3 са подбрани най-амортизираните съоръжения – 24 обекта на инвестицията, които са и от съществено значение за предоставяне на услугата „Доставка на вода за напояване”.

Към момента са завършените обектите на територията на клон „Средна Тунджа“ – гр. Сливен, клон „Тополница“ – гр. Пазарджик, клон „Марица“ – гр. Пловдив, клон „Хасково“ и клон „Шумен“.

В резултат на извършената рехабилитация е налице 50% икономия на вода и увеличаване размера на площите, до които дружеството доставя водни маси с над 38 000 дка, както следва:

* За клон Средна Тунджа е налице увеличение на площите, до които „Напоителни системи“ доставя вода с общо 17 541 дка;
* За обект Главен напоителен канал „Алеко Потока“, на територията на клон Тополница и клон Марица през текущия поливен сезон се доставя вода до допълнителни 8 480 дка ориз и 1 500 дка други култури. Има сключени договори и за допълнителни 4 000 дка есенни култури;
* За клон Хасково площите, до които се доставя вода са увеличени с 1 000 дка;
* За клон Шумен увеличението е с 6 000 дка.

Към края на Поливен сезон 2024 се очаква „Напоителни системи“ да е доставило вода за напояване **до над 440 000 дка**, което е увеличение с около **60 000 дка** спрямо Поливен сезон 2023.

За следващия програмен период „Напоителни системи“ предвиждаизвършване на проектиране и строително-монтажни работи на **41** хидромелиоративни съоръжения за напояване на земеделски култури по „Стратегически план за развитие на земеделието и селските райони 2023 - 2027 г.“, а именно: напоителни канали, помпени станции, тръбопроводи, дюкери и изравнители.